Min frûntlich gruos, min le lieber huswirt. Wûss des Burgistein uff ûnsser
frouwen tag fruͤ mir ein brieff bracht von dier, dar in ich din meinung
nu wol verstan, in dem und in denn fordren brieffen. Dem wil ich
also nach gan, so ich best kan und mag. Und als du mir bÿ Burgistein schribst
umb zweÿ par schuͦ und umb ein hemd Weltin, da kan ich siner hemder
enkeis finden, das ût sûl. Also schich schik ich dier die zweÿ par schuͦ und
diner hemden, eis, das magst im gen, ob du wilt. Ouch hat ich im egestter
langein hemd geschikt bÿ Schilling von Oberhoffen. Ob es im worden sÿg
oder nit, des weis û ich nit, ich hat diers iemer geschriben.
Und umb das emden und umb die fas und umb die reben und von
der schaffen wegen und umb ander sch sachen, das findest du in dem grossen
brieff, wie das ein gestalt hat zu eim guͦten teil. Den schreib ich uff donstag
fruͤ und beslos in das ich wand Kristan welt fûrsich enweg. Also ist er
niesit zuͦ mir kon und weis nit, ob er enweg ist oder nit.
Und als umb die schaff, da kan ich dier nit eigenlich enbieten, wen sÿ welle
ab farren, denn sÿ sprachen zuͦ Heinin, wen sÿ ab weltin farn, so welten
sÿ mich es vor lan wissen. Also hend sÿ mir noch nit enbotten.
Ouch so wiss, das man den win uff ûnsser frouwen aben und uff dem tag und
uff sundag fast het genon, das ich getrûwen, das fas werd uff mendag ler.
So will ich es denn den herren gan Bern schiken, als du mier geschriben hest.
Und als von des Bernners wegen, das lag mich wissen, wie ich da mit sûll
leben, ob ich sin ût sûll verschenke, wand er ist als frisch und schoͤnn als
der lant
win.
Und ob du ge dechtest, das man das Berner fas wurdÿ bruchen
zuͦ dem nûwen win, so las mich wissen, wie ich im sûlle tuͦn, wand da ist
noch fil inn. Und als Martÿ gan Bern was, da het im Lampprech
geseit, das er schetzes ze binden gegen lvi soͤimen.
Ouch so wûss als von mis gevater Schirgÿs wegen, der ist zum andren
mal bÿ mir gesin, als von der driier pfunden dn wegen und
spricht also, Kepf wel im nüt ab slan, als du aber mit ûber komen
bist und wil das gelt von Schirgin gehebt han.
Item wûss, dass Siman Swendimat mir bezalt het vii lb dn, die x ß
het er in behebt fûr vii halbÿ koͤrst krûsch. Spricht er, Weltÿ
heig sy da genon und sigen im nit bezalt. Do sprach ich, ich
wisste nit, dar umb ich welt es gern also in eim guͦten lassen
gestan, bÿs das du har hein kemest, nu ze mal nit mer den got
der herr send sin helgen goͤtlichen friden under ûch und helf ûch mit
froͤiden und mit erren harhein. Gen uff mendag nach unsser froͧwen
von mir Gred
Schopperren